Prieto reivindica la importància del futur Centre Integrat Públic d'FP a Gandia
12 desembre 2023

## Prieto reivindica la importància del futur Centre Integrat Públic d'FP a Gandia12 desembre 2023Última actualització: 12 desembre 2023

![](../gestion/img/88c73e7fcf6cda743fd72e0d635796d50aba51ce68c61ccfc5edbbcec77d1475.jpg)  
  

L'**IES Tirant lo Blanc** celebra aquesta setmana les sisenes **Jornades Tècniques d'FP**. Una iniciativa que al llarg de cinc dies ha programat tota classe de tallers, xarrades, conferències, taules redones i ponències, amb l'objectiu de donar a conéixer a l'alumnat les diferents oportunitats que representa la formació. Aquestes jornades compten amb una àmplia participació de professionals i entitats que s'impliquen en la intenció d'aconseguir perfils professionals amb competències i amb una formació consolidada.  
  
L'**alcalde de Gandia, José Manuel Prieto**, ha participat hui en l'acte d'obertura de les jornades on també han acudit el **subdirector de Formació Professional, Salvador Colomar**; el **president de FAES, Juan Pablo Tur**; la **directora de l'IES Tirant lo Blanc, Carmen Fuster**; a més d'altres representants de la corporació municipal i de l'àmbit educatiu i empresarial.  
  
Prieto ha volgut aprofitar la seua participació en aquest acte per a incidir en les iniciatives i línies de treball desenvolupades, des de l'Ajuntament i altres institucions, que han contribuït _"al fet que des de Gandia i la Safor lideren la tan esperada i necessària revolució de l'FP"_, i ha recordat que el treball continua, ja que la formació ha d'adaptar-se als canvis que s'estan produint.  
  
En aquest sentit, ha destacat la importància de la constitució en el seu moment del **Consell Territorial de Formació Professional de la Comunitat Valenciana** en l'àrea 11 i del primer **Consell Territorial de l'FP** que s'ha creat en el territori valencià.  
  
En la seua intervenció, la primera autoritat municipal ha reivindicat la importància que tindrà per a les futures generacions i per al sector empresarial el futur **Centre de Formació Professional de Gandia**, que se situarà en Beniopa en uns terrenys que el consistori ja ha cedit a la Conselleria d'Educació i que, tal com ha declarat l'alcalde, _"ja tenim tot preparat per a poder licitar la redacció del projecte, mancant un últim tràmit administratiu de la Conselleria d'Educació que esperem i confiem que arribe com més prompte, millor. No hi ha temps a perdre si hi ha voluntat, acord i espentem tots cap a la mateixa direcció"_.  
  
Aquesta nova infraestructura educativa, suposarà una **inversió de 26 milions d'euros** i farà possible donar formació de **cinc famílies professionals** amb els seus respectius cicles formatius de grau mitjà i superior; electricitat i electrònica i sanitat, que ja existeixen a la ciutat; i nous estudis en hostaleria i turisme, formació marítima i pesquera, i seguretat i medi ambient.  
  
Finalment, l'alcalde s'ha reafirmat en el compromís de la col·laboració pública-privada amb l'objectiu de _"continuar millorant les dades d'ocupació i la qualitat de vida de la ciutadania"_.